Kvinne hevnet seg etter voldtekt - dømt til fem måneders fengsel

Over ett år etter at kvinnen ble voldtatt av kjæresten sin, bestemte hun seg for hevn og lokket ham til en øde parkeringsplass.

Det var på denne parkeringsplassen ved friluftsområdet og badestranden på Skiphelle i Drøbak at hevnaksjonen fant sted. Hans O. Torgersen

21. juli 2015

På parkeringsplassen ved en badestrand utenfor Drøbak ventet to av kvinnens kamerater. De angrep kjæresten og banket ham så grundig at han måtte bruke krykker i flere uker etterpå.

Hevnaksjonen koster kvinnen fem måneder i fengsel dersom dommen fra Follo tingrett blir stående. En av kameratene må sone én måned lenger i fengsel.

Fire personer dømt

Til sammen fire personer er dømt etter hevnaksjonen en juninatt i 2014.

Kjæresten forstod først senere hvem som stod bak angrepet på ham og i september 2014 ble det slutt mellom de to. De hadde lenge hatt et turbulent forhold, ifølge dommen.

Voldtekten fant sted i februar 2013, men først en dag i juni 2014 bestemte hun seg for å anmelde saken til politiet.

Hun ga en kamerat, som kjente kjæresten hennes og visste hva som hadde skjedd, beskjed om dette og sa at det nå var på tide at kjæresten «lærer hva som er greit og ikke greit».

Planla

Kameraten tok kontakt med en annen venn ogsenere samme dag møttes alle tre og kameratens samboer. Der fortalte kvinnen om voldtekten.

De fire planla hva som skulle skje og laget til to hetter som angriperne skulle bruke for ikke å bli avslørt.

Kvinnen og samboeren til den ene av kameratene som skulle utgjøre angrepslaget kjørte i hennes bil til parkeringsplassen ved Skiphelle utenfor Drøbak.

Gjemte seg i buskene

De to kameratene kom også dit og skjulte seg i buskene. Kvinnen ringte kjæresten og fortalte at bilen hennes hadde fått motorstopp.

Etter en stund kom kjæresten for å hjelpe henne. Da han bøyde seg inn i bilen sin for å hente startkabler, slo de maskerte angriperne til.

Den ene av angriperne, en 21 år gammel mann fra Nesodden, var den mest aktive. Ifølge dommen slo han fornærmede gjentatte ganger i ansiktet og på kroppen. Han andre sparket offeret.

21-åringen avsluttet med å ta et halsgrep på offeret slik at han fikk vanskelig for å puste. Da grep den andre angriperen inn og ba ham om å slippe.

Avslørt

21-åringen hadde da avslørt seg selv ved å snakke. Offeret kjente igjen stemmen og da sa 21-åringen til ham «hvis du kontakter politiet kommer jeg på døren din og dreper deg».

Follo tingrett uttaler i dommen at voldshandlingene fremstår som svært grove og at det må reageres med fasthet:

«Voldsutøvelsen var planlagt og har karakter av hevn. Det er uakseptabelt i et rettssamfunn og må slås hardt ned på».

Psykiske problemer

Offeret i saken har hatt psykiske problemer etter mishandlingen. Retten la i straffeskjerpende retning vekt på tillitsbruddet som kvinnen utsatte kjæresten for ved å lokke ham i en felle.

Straffen ble seks måneders fengsel for den mest aktive av angriperne og fire måneders fengsel for den andre angriperen. Samboeren til den ene av dem ble dømt til 60 timers samfunnsstraff.

Kvinnen som bestilte hevnaksjonen ble altså dømt til fem måneders fengsel.

Retten har lagt noe vekt på vanskelighetene hennes etter voldtekten og at hun hadde grunn til å være sint på sin daværende kjæreste.

Han som var offeret i denne saken ble i mai dømt til 360 timers samfunnsstraff for grovt uaktsom voldtekt.